सम्राट् हर्ष न केवल एक कुशल विजेता प्रत्युत एक कुशल शासक भी था। शासन-प्रबन्ध में राजा का स्थान सर्वोच्च था। साम्राज्य का वह प्रधान सूत्रधार था। उसके हाथों में शासन की सर्वोच्च शक्तियाँ प्राप्त थीं। वही सभी उच्च पदाधिकारियों की नियुक्ति करता था, आज्ञा-पत्र एवं घोषणा-पत्र निकालता था, न्यायाधीश का काम करता था, युद्ध में सेना का नेतृत्व भी करता था। उसे परम भट्टारक, परमेश्वर, परम देवता, महाराजाधिराज आदि की उपाधियाँ प्राप्त थीं। अपने शासन सम्बन्धी दायित्व का वह पूरी निष्ठा से निर्वाहन करता था। वाटर्स के शब्दों में हर्ष अधिक परिश्रमी था और दिन का विस्तार उसके कार्य के लिए सर्वथा अल्प था। हर्ष की प्रशासनिक कुशलता का परिचय इस बात से लग जाता है की हर्ष ने पानी राजस्व व्यवस्था को संतुलित रखा। उस्मने एक ओर अपनी प्रजा पर कर का बोझ नहीं बढ़ाया और दूसरी ओर राज्य के व्यय में वृद्धि नहीं की। उसने लोक कल्याण के लिए अनेक उपयोगी कार्य किए उसकी दानशीलता का सबसे जीवंत प्रमाण उसका प्रयाग प्रति पांचवें वर्ष में दान के रूप में अपना सब-कुछ अर्पित कर देना था। ह्वेनसांग ने जो प्रयाग के छठे धार्मिक सम्मेलन (643-644 ई.) में स्वत: उपस्थित था, लिखा है, महाराज हर्षवर्धन ने भी अपने पूर्वजों का अनुसरण करते हुए पाँच वर्ष का संचित कोष एक दिन में वितरित कर दिया। हर्ष ने विद्यार्थियों, विधवाओं और दीन-दुखियों को भी अपनी सम्पत्ति में हिस्सा दिया। जब उसके पास कुछ भी शेष न रहा तब उसने रत्नजड़ित मुकुट और मुक्ताहार भी उतार कर दान कर दिया। अंत में अपनी निर्धनता के प्रतीक स्वरूप हर्ष ने अपनी बहन राज्य श्री से जीर्ण-शीर्ण वस्त्र लेकर उसे धारण किया।